b'\n_START_ARTICLE_\nHerpes\n_START_SECTION_\nRazvrstitev\n_START_PARAGRAPH_\nHerpes povzro\xc4\x8dajo herpsevirusi simpleks, ki jih razvr\xc5\xa1\xc4\x8dajo v dva tipa;  virus herpesa simpleksa tipa 1 (HSV-1) povzro\xc4\x8da predvsem herpes v ustih, \xc5\xberelu, na obrazu, o\xc4\x8deh in osrednjem \xc5\xbeiv\xc4\x8devju, medtem ko je virus herpesa simpleksa tipa 2 (HSV-2) pove\xc4\x8dini odgovoren za oku\xc5\xbebe anogenitalnega predela.  Vendar pa ne gre za strogo povezavo in kateri koli od obeh tipov virusa lahko povzro\xc4\x8di oku\xc5\xbebo katerega koli predela telesa.\n_START_SECTION_\nDruge oblike herpesa\n_START_PARAGRAPH_\nNeonatalni herpes simpleks je oku\xc5\xbeba novorojenca z virusom HSV, do katere pride redko, vendar je lahko zelo huda. V 85\xc2\xa0% primerov je povzro\xc4\x8ditelj HSV-2. Do oku\xc5\xbebe novorojenca ve\xc4\x8dinoma pride med porodom pri \xc5\xbeenskah, ki izlo\xc4\x8dajo virus v genitalnih izlo\xc4\x8dkih, \xc4\x8deprav nimajo vidnih sprememb na spolovilu. Le pri 5\xc2\xa0% je posledica materine prve oku\xc5\xbebe, ko se nose\xc4\x8dnica z virusom oku\xc5\xbei v prvem trimese\xc4\x8dju nose\xc4\x8dnosti, virus pa se nato s krvjo preko posteljice prenese na plod. Opisane so tudi bolni\xc5\xa1ni\xc4\x8dne oku\xc5\xbebe, kjer so vir osebje ali obiskovalci (zlasti HSV-1) ali drugi novorojenci na oddelku. Klini\xc4\x8dno je neonatalni herpes omejen na ko\xc5\xbeo, o\xc4\x8di in sluznice. V najhuj\xc5\xa1ih primerih pride do razsoja virusa s prizadetostjo \xc5\xa1tevilnih organov, vklju\xc4\x8dno z osrednjim \xc5\xbeiv\xc2\xad\xc4\x8devjem, plju\xc4\x8di, jetri in nadledvi\xc4\x8dnicami. Zna\xc4\x8dilen je mehur\xc4\x8dast izpu\xc5\xa1\xc4\x8daj na raznih delih ko\xc5\xbee.'